2025-2026-yillarda sunʼiy intellekt texnologiyalari sohasida ustuvor loyihalarni amalga oshirish chora-tadbirlari toʻgʻrisida
(resolution, 2025-07-10)

Oʻzbekiston Respublikasi Prezidentining “Sunʼiy intellekt texnologiyalarini 2030-yilga qadar rivojlantirish strategiyasini tasdiqlash toʻgʻrisida” 2024-yil 14-oktabrdagi PQ-358-son qarori ijrosini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining 2024-yil 14-oktabrdagi PQ-358-son qarori bilan Oʻzbekiston Respublikasi Raqamli texnologiyalar vazirligi tuzilmasidagi “Raqamli iqtisodiyot tadqiqotlari markazi” davlat muassasasi negizida “Sunʼiy intellekt va raqamli iqtisodiyotni rivojlantirish markazi” davlat muassasasi (keyingi oʻrinlarda — Markaz) tashkil etilgani maʼlumot uchun qabul qilinsin. 2. Quyidagilar: a) 2025-2026-yillarda Oʻzbekiston Respublikasi Raqamli texnologiyalar vazirligi tizimidagi hamda ularning ishtirokidagi tashkilotlar tomonidan sunʼiy intellekt texnologiyalarini joriy etish boʻyicha ustuvor loyihalar roʻyxati 1-ilovaga muvofiq; b) 2025-2026-yillarda vazirlik va idoralar tomonidan amalga oshiriladigan sunʼiy intellekt texnologiyalarini joriy etish boʻyicha ustuvor loyihalar roʻyxati 2-ilovaga muvofiq tasdiqlansin. 3. Belgilansinki: a) mazkur qarorga 1-ilovada belgilangan ustuvor loyihalar Tiklanish va taraqqiyot jamgʻarmasi tomonidan Raqamli texnologiyalar vazirligiga ajratilgan mablagʻlar hisobidan moliyalashtiriladi. Bunda ushbu ustuvor loyihalarni amalga oshirish doirasida ishlab chiqilgan axborot tizimlari va dasturiy taʼminotlarni kelgusida texnik qoʻllab-quvvatlash, ulardan foydalanish hamda boshqa moliyaviy masalalar manfaatdor vazirlik va idoralarning mablagʻlari hisobidan moliyalashtiriladi; b) Markazga mazkur qarorga 1-ilovada belgilangan loyihalarni amalga oshirish boʻyicha Oʻzbekiston Respublikasi Raqamli texnologiyalar vazirligi tizimidagi hamda ularning ishtirokidagi tashkilotlar oʻrtasida tanlov oʻtkazishga ruxsat beriladi; v) ushbu qarorga 2-ilovada belgilangan vazirlik va idoralar har chorak yakuni boʻyicha Oʻzbekiston Respublikasi Raqamli texnologiyalar vazirligiga ustuvor loyihalar amalga oshirilishi yuzasidan tegishli axborot kiritib boradi. 4. Raqamli texnologiyalar vazirligi Toshkent shahridagi Inha universiteti uchun 2026-yil 1-iyunga qadar sunʼiy intellekt texnologiyalarini amalga oshirish boʻyicha parallel hisoblash, mashinaviy oʻqitish va boshqa loyihalar uchun zarur boʻlgan grafik ishlov berish bloklarini (GPU) oʻz ichiga olgan yuqori samarali hisoblash klasteri hamda katta maʼlumotlar bazasi server qurilmalari xarid qilinishini taʼminlasin. Bunda ushbu server qurilmalarini xarid qilish Tiklanish va taraqqiyot jamgʻarmasi tomonidan Raqamli texnologiyalar vazirligiga ajratilgan mablagʻlar hisobidan moliyalashtirilishi inobatga olinsin. 5. Oʻzbekiston Respublikasi Hukumatining 3-ilovaga muvofiq ayrim qarorlariga oʻzgartirish va qoʻshimchalar kiritilsin. 6. Ushbu qarorning bajarilishini nazorat qilish Oʻzbekiston Respublikasi raqamli texnologiyalar vaziri Sh.X. Shermatov zimmasiga yuklansin. 1. Vazirlar Mahkamasining 2012-yil 19-dekabrdagi 356-son qarori bilan tasdiqlangan Raqamli texnologiyalarni rivojlantirish jamgʻarmasi toʻgʻrisidagi nizomning 5-bandi “b” kichik bandining yigirma beshinchi xatboshisidagi “Raqamli iqtisodiyot tadqiqotlari” soʻzlari “Sunʼiy intellekt va raqamli iqtisodiyotni rivojlantirish” soʻzlari bilan almashtirilsin. 2. Vazirlar Mahkamasining “Oʻzbekiston Respublikasi Raqamli texnologiyalar vazirligi tizimidagi ayrim tashkilotlarning faoliyatini tashkil etish chora-tadbirlari toʻgʻrisida” 2020-yil 25-iyundagi 409-son qarorida: a) 1-band quyidagi tahrirda bayon etilsin: “1. Oʻzbekiston Respublikasi Prezidentining “Raqamli iqtisodiyot va elektron hukumatni keng joriy etish chora-tadbirlari toʻgʻrisida” 2020-yil 28-apreldagi PQ-4699-son qaroriga muvofiq “Elektron hukumat loyihalarini boshqarish markazi”, shuningdek, Oʻzbekiston Respublikasi Prezidentining “Sunʼiy intellekt texnologiyalarini 2030-yilga qadar rivojlantirish strategiyasini tasdiqlash toʻgʻrisida” 2024-yil 14-oktabrdagi PQ-358-son qarori bilan “Sunʼiy intellekt va raqamli iqtisodiyotni rivojlantirish markazi” davlat muassasasi (keyingi oʻrinlarda — Markazlar) tashkil etilganligi va ularning asosiy vazifalari belgilanganligi maʼlumot uchun qabul qilinsin”; b) 2-bandning “b” kichik bandida: birinchi xatboshidagi “Raqamli iqtisodiyot tadqiqotlari markazi” soʻzlari “Sunʼiy intellekt va raqamli iqtisodiyotni rivojlantirish markazi” soʻzlari bilan almashtirilsin; quyidagi mazmundagi xatboshilar bilan toʻldirilsin: “sunʼiy intellekt texnologiyalarini joriy etish va raqamli iqtisodiyotni rivojlantirish, shu jumladan, normativ-huquqiy bazani shakllantirish, xalqaro standartlar va metodologiyalarni joriy etish boʻyicha yagona texnologik yondashuvni taʼminlash; maʼlumotlarni qayta ishlash uchun texnologik infratuzilmani rivojlantirish hamda ijtimoiy va iqtisodiy sohalarida sunʼiy intellekt texnologiyalari asosida ustuvor loyihalarni amalga oshirish; sunʼiy intellekt texnologiyalari asosida raqobatbardosh dasturiy mahsulotlar ishlab chiqarishni ragʻbatlantirish hamda ularning tashqi bozorlarga chiqishini qoʻllab-quvvatlash boʻyicha takliflar tayyorlash; elektron davlat xizmatlarini koʻrsatish tizimida sunʼiy intellekt texnologiyalarini joriy etishning ustuvor yoʻnalishlarini belgilash yuzasidan takliflarni ishlab chiqish; sunʼiy intellekt sohasida kadrlar salohiyatini rivojlantirish, aholini sunʼiy intellekt imkoniyatlaridan amaliy foydalanishga keng oʻrgatish, shuningdek, ushbu yoʻnalishda ilmiy salohiyatni rivojlantirish boʻyicha takliflar ishlab chiqish”; v) 3-bandning uchinchi xatboshisidagi “Raqamli iqtisodiyot tadqiqotlari” soʻzlari “Sunʼiy intellekt va raqamli iqtisodiyotni rivojlantirish” soʻzlari bilan almashtirilsin; g) 5-bandning “b” kichik bandi quyidagi tahrirda bayon etilsin: “b) “Sunʼiy intellekt va raqamli iqtisodiyotni rivojlantirish markazi” davlat muassasasining faoliyatini moliyalashtirish manbalari etib belgilansin: Raqamli texnologiyalarni rivojlantirish jamgʻarmasi; xoʻjalik shartnomalari doirasida koʻrsatilgan xizmatlar hamda loyihalarni amalga oshirishdan tushgan mablagʻlar; zarur texnik infratuzilmani taqdim etish evaziga shartnomaviy asosda startap-loyihalardagi oʻz ulushlarini sotishdan tushgan mablagʻlar; xalqaro moliya institutlari va boshqa institutlar, xorijiy tashkilotlarning grantlari; qonunchilik hujjatlari bilan taqiqlanmagan boshqa manbalar”; d) quyidagi mazmundagi 51-band bilan toʻldirilsin: “51. Belgilab qoʻyilsinki, 2030-yil 1-yanvardan boshlab “Sunʼiy intellekt va raqamli iqtisodiyotni rivojlantirish markazi” davlat muassasasi oʻzi koʻrsatgan xizmatlar doirasidagi tushumlar hisobidan bosqichma-bosqich mustaqil moliyalashtirishga oʻtadi”; e) 8-band quyidagi tahrirda bayon etilsin: “8. Markazlar quyidagi manzildagi binolarda tekin foydalanish huquqi asosida joylashtirilsin: “Raqamli hukumat loyihalarini boshqarish markazi” davlat muassasasi Toshkent shahrining, Mirzo Ulugʻbek tumani I. Moʻminova koʻchasidagi 4-uy; “Sunʼiy intellekt va raqamli iqtisodiyotni rivojlantirish markazi” davlat muassasasi Toshkent shahrining Yashnobod tumani Maxtumquli koʻchasidagi 114A-uy. Bunda, binolarni saqlash boʻyicha joriy xarajatlar foydalanuvchilar tomonidan qoplanadi”; j) 2-ilovaning matni quyidagi tahrirda bayon etilsin: